บอร์ด PTT นัดเคาะแผนลงทุนปี 63 วงเงินแสนล้าน ธ.ค.นี้ พร้อมขานรับนโยบายรัฐช่วยชุมชน
บอร์ด PTT นัดเคาะแผนลงทุนปี 63 วงเงินแสนล้าน ธ.ค.นี้ พร้อมขานรับนโยบายรัฐช่วยชุมชน
บอร์ด PTT นัดเคาะแผนลงทุนปี 63 วงเงินแสนล้าน ธ.ค.นี้ พร้อมขานรับนโยบายรัฐช่วยชุมชน
10 ต.ค. 2562

นายชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT กล่าวว่า คณะกรรมการบริษัทจะมีการประชุมกันในเดือน ธ.ค.นี้เพื่อพิจารณางบลงทุนของปี 63 วงเงินเกือบ 1 แสนล้านบาท โดยจะนำไปใช้ในโครงการขยายสถานีรับส่งก๊าซ LNG เฟส 2, โครงการพัฒนาท่าเรืออุตสาหกรรมมาบตาพุดเฟส 3, โครงการเขตนวัตกรรมระเบียงเศรษฐกิจภาคตะวันออก (EEC) พื้นที่วังจันทร์วัลเลย์ จ.ระยอง และโครงการท่อส่งก๊าซธรรมชาติเส้นที่ 5 เป็นต้น
ส่วนในไตรมาส 4/62 บริษัทตั้งงบลงทุนไว้ราว 3 หมื่นล้านบาท แบ่งเป็นการนำไปเพิ่มทุนให้กับ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เพื่อเข้าซื้อหุ้น บริษัท โกลว์ พลังงาน จำกัด (มหาชน) หรือ GLOW ราว 1.7 หมื่นล้านบาท, โครงการท่อส่งก๊าซธรรมชาติเส้นที่ 5 จำนวน 3,000 ล้านบาท, การซ่อมท่อก๊าซฯเส้นที่ 1 จำนวน 1,000 ล้านบาท, โครงการท่อส่งก๊าซธรรมชาติบนบก จากสถานีควบคุมความดันก๊าซฯ ราชบุรี-วังน้อยที่ 6 (RA6) ไปยังจังหวัดราชบุรี 645 ล้านบาทต่อปี, โครงการเขตนวัตกรรมระเบียงเศรษฐกิจภาคตะวันออก (EEC) พื้นที่วังจันทร์วัลเลย์ จ.ระยอง 400 ล้านบาท และอื่นๆ 4,000 ล้านบาท
สำหรับนโยบายที่รัฐบาลต้องการให้ ปตท.ร่วมมือในโครงการประชารัฐสร้างไทยนั้น ปัจจุบัน ปตท.มีสถานีบริการน้ำมันราว 100 แห่งที่ได้นำสินค้าชุมชนเข้ามาจำหน่ายแล้ว โดยมีเป้าหมายทำให้ครบ 300 แห่งในเร็ว ๆ นี้ จากปัจจุบันที่ ปตท.สถานีบริการน้ำทั้งหมด 1,800 แห่ง และมีร้านคาเฟ่อเมซอนประมาณ 2,000 แห่ง อีกทั้งหากสินค้าชุมชนใดโดดเด่น ปตท.อาจจะคัดเลือกให้จำหน่ายในสถานีบริการน้ำมันทั่วประเทศและต่างประเทศด้วย
ส่วนแนวคิดของรัฐบาลที่ต้องการให้ ปตท.เข้าไปตั้งร้านคาเฟ่อเมซอนในพื้นที่ชุมชนนั้น ปตท.จะนำไปศึกษาข้อมูลและวางรูปแบบร้านที่แตกต่างจากพื้นที่อื่น ซึ่งจะสร้างเป็นรูปแบบการแบ่งปันพื้นที่สำนักงาน (Co-Working Space) ให้กับชุมชนด้วย รวมทั้งให้สามารถนำสินค้าชุมชนมาวางจำหน่ายในร้านได้